《新昌留别一首》
宋代·王阮

奉命诛求下户贫，抗章恳白上官嗔。
与其重敛毒千室，宁以深文中一身。
吏务循良邦有赖，士虽贫贱气宜伸。
空烟亭下桃花水，好送扁舟欲去人。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。